የትግራይ ቆይታዪ ለየት ያለ ፅናትና የትግል ወኔ ያየሁበት ነው
የሰማእታት አደራን ወደ ላቀ ምዕራፍ ለማሸጋገር ኪራይ ሰብሳቢነትና ሙስናን ከምንጩ ማድረቅ እንደሚገባ የኢፌዲሪ ጠቅላይ ሚኒስትር ሀይለማርያም ደሳለኝ አስታወቁ።ፕሬዚዳንት ዶክተር ሙላቱ ተሾመ ፣የኢፌዲሪ ጠቅላይ ሚኒስትር አቶ ሀይለማርያም ደሳለኝና የኢህአዴግ ሥራ አስፈፃሚ ከሜቴ አባላት ህዝባዊ ወያነ ሓርነት ትግራይ (ህወሓት ) የትጥቅ ትግል የጀመረበትን የደደቢት በርሃ ትናንት ጎብኝተዋል።ጠቅላይ ሚኒስትር አቶ ሀይለማርያም ደሳለኝ ደደቢትን ከጎበኙ በኋላ እንዳስገነዘቡት የስርአቱ አደጋ የሆነውን ኪራይ ሰብሳቢነትና ሙስናን በፅናት በመታገል የሰማእታት አደራን ወደ ላቀ ምዕራፍ ለማሸጋገር ወቅቱ የሚጠይቀውን መስዋእት መክፈል የግድ ነው።ውድ ታጋዮች ህይወት የሰጡበትን አላማ ለማሳካትና መልካም አስተዳደር ለማስፈን ጸረ ዴሞክራሲ አሰራርን በፅናት መታገል እንደሚገባም አሳስበዋል።የትግሉ ፋና ወጊ በሆነው በደደቢት በርሃ  የተገኙት ለተራ ጉብኝትና ሽርሽር ሳይሆን ” በሺህ የሚቆጠሩ ታጋዮች ህይወት የከፈሉለትን አላማ በማሳካት የበለፀገች ኢትዮጵያን ለመገንባት ቃል ለመግባት ነው” ሲሉ አስገንዝበዋል።የትግራይ ቆይታቸው ለየት ያለ ስሜት፣ለየት ያለ ፅናት፣ለየት ያለ የትግል ወኔና ለየት ያለ መስዋእት መክፈል እንደሚያስፈልግ ያዩበትና የተገነዘቡበት ሳምንት እንደነበር ጠቅላይ ሚኒስትሩ አስታውቀዋል።ህወሓት ያሳለፋቸውን ውጣ ወረዶችና እልህ አስጨራሽ የትግል ጉዞ አስመልክቶ የትጥቅ ትግሉ በተጀመረበት በደደቢት በርሃ ለተገኙ የአገሪቱ ፕሬዜዳንትና የኢህአዴግ የሥራ አስፈፃሚ ኮሜቴ አባላት የድርጅቱ ነባር ታጋይ አቶ አባይ ፀሃየ፣አቶ ስብሓት ነጋና ሁለት ነባር ሲቪል አባላት ማብራሪያ ተሰጥተዋል።ከነባር ታጋዮቹ መካከል አቶ አባይ ፀሀየ “በጥቂት ተማሪዎች የተጀመረው ትግል ፍሬ አፍርቶ ህወሓት አእላፍን በማሰለፍ ለድል የበቃና እንደወርቅ በእሳት ተፈትኖ ያለፈ ድርጅት ነው” ብለዋል።አቶ ስብሓት ነጋ በበኩላቸው ህልውናውን ለማጥፋት ከተቃጣው መጠነ ሰፊ እንቅስቃሴ ድርጅቱ ራሱን በመከላከል አሁን ለደረሰበት ደረጃ መድረሱን ተናግረዋል።የድርጅቱ ነባር አባል አቶ ካህሳይ ገብረመድህን ከምስረታው ጀምሮ እስካሁን የህዝብ ክንፍ በመሆን በፅናት የታገሉ መሆኑን ገልጸው የላቀ የህዝብ ፍቅር ላለው ድርጅት የበኩላቸውን ድርሻ በብቃት መወጣታቸውን አስታውቀዋል።የአገሪቱ ከፍተኛ ባለስልጣናት ከሽሬ ወደ ደደቢት በርሃ ሲያመሩ የየአካባቢው ሕዝብ ደማቅ አቀባበል እድርጎላቸዋል።(ኢዜአ)